《韩圣秋舍人见过响山草堂即事 其一》
清代·梅磊

旷览世故多，毕志力南亩。矧耽山水幽，卜筑遂云久。

朝耕暮垂纶，草木甘同朽。讵谓名姓存，空谷来吾友。

怀旧古道稀，兹意君何厚。感德情倍殷，拮据启户牖。

山鸡去屋啼，竹鼯隔篱走。入室简盘餐，藨客一何有。

僮仆采樵归，邻家贳新酒。昔贤气谊真，定交在杵臼。

炊饮忘主宾，至今美庞叟。君怀原古人，此义良有取。

作者简介：梅磊，字杓司，号响山，宣城人。有《响山初稿》、《七日稿》、《珍剃集》、《芜江草》、《放情编》。